Pielikums

Ogres novada pašvaldības domes

16.02.2023. sēdes lēmumam

(protokols. Nr.2; 5)

**Ziņojums**

**par detālplānojuma nekustamajam īpašumam Dzintaru ielā 3, Ķegumā, Ogres novadā 1.0.redakcijas turpmāko virzību**

Ogres novada pašvaldībā 2023. gada 23.janvārī iesniegta detālplānojuma 1.0.redakcija nekustamajam īpašumam Dzintaru ielā 3, Ķegumā, Ogres novadā.

Izvērtējot iesniegto detālplānojuma 1.0. redakciju, konstatēts:

Detālplānojuma izstrāde uzsākta, pamatojoties uz Ogres novada pašvaldības domes 2022. gada 28.aprīļa lēmumu “Par detālplānojuma izstrādes uzsākšanu nekustamajam īpašumam Dzintaru ielā 3, Ķegumā, Ogres novadā” (protokols Nr.9, 6.§), ar kuru tika apstiprināts arī detālplānojuma izstrādes Darba uzdevums.

Uzsākot detālplānojuma izstrādi, par to ir publicēta informācija Teritorijas attīstības plānošanas sistēmā un Ogres novada pašvaldības tīmekļvietnē, kā arī vēstulēs nosūtīta informācija blakus esošo zemes vienību īpašniekiem, no kuriem priekšlikumi detālplānojuma izstrādei nav saņemti.

Uzsākot detālplānojuma izstrādi, ir saņemti Darba uzdevumā norādīto institūciju – VSIA “Latvijas Valsts ceļi”, AS “Sadales tīkls”, Valsts vides dienesta Lielrīgas reģionālās vides pārvaldes, Dabas aizsardzības pārvalde, SIA “Tet”, Veselības inspekcijas, Valsts meža dienesta nosacījumi. Institūciju nosacījumi ievēroti, pieņemti zināšanai vai arī norādīts, ka nosacījumi, kuri neattiecas uz detālplājojumā risināmo jautājumu tiks izpildīti Detālplānojuma realizācijas procesā.

Saskaņā ar Ķeguma novada domes 2013.gada 13.augusta saistošo noteikumu Nr.11/2013 “Par Ķeguma novada teritorijas plānojuma 2013.–2024.gadam Teritorijas izmantošanas un apbūves noteikumiem un Grafisko daļu” (turpmāk – Saistošie noteikumi) zemes vienībai noteikta funkcionālās zonas Savrupmāju apbūves teritorija (DzS) apakšzona Mežaparka apbūves teritorija Ķeguma pilsētā (DzS–1).

Atbilstoši Saistošo noteikumu sastāvā esošo Teritorijas izmantošanas un apbūves noteikumu (turpmāk – TIAN) 306.punktam funkcionālajā zonā Savrupmāju apbūves teritorija, t.sk. Mežaparka apbūves teritorijā Ķeguma pilsētā primārais teritorijas izmantošanas veids ir dzīvojamā apbūve, atbilstoši TIAN 312.4. apakšpunktam minimālā jaunveidojamās zemes vienības platība ir 2000 m2.

Detālplānojuma risinājumi paredz īpašumu sadalīt 20 zemes vienībās. 4 zemes vienības plānotas transporta un inženiertīklu infrastruktūrai. Savrupmāju apbūvei paredzētas 16 zemes vienības, to platības ir no 2000 m2 līdz 2500 m2, izņemot zemes vienību Nr.16, kuras platība ir 9200 m2. Ielu sarkano līniju platums noteikts 12 m, kas ietver 5,5 m platu brauktuvi, 1,5 m platu ietvi ar apgaismojumu un 3 m platu grāvi. Paskaidrojuma rakstā sniegti risinājumi ūdensapgādei, kanalizācijai, elektroapgādei, meliorācijai un ugunsdrošības nodrošinājumam.

Detālplānojuma risinājumos iekļauts plāns ar transporta organizāciju, priekšlikums ielas profilam, kā arī priekšlikums detālplānojuma īstenošanai ar grafiski attēlotām attīstības kārtām. Sniegts jaunveidojamo zemes vienību adresācijas un nekustamā īpašuma lietošanas mērķu priekšlikums.

**Priekšlikums detālplānojuma 1.0.redakcijas turpmākai virzībai**

Nodot detālplānojuma 1.0.redakciju publiskajai apspriešanai un institūciju atzinumu saņemšanai, nosakot publiskās apspriešanas termiņu četras nedēļas.

Detālplānojuma izstrādes vadītāja,

Attīstības un plānošanas nodaļas telpiskā plānotāja B.Šteina